S-1827/2020

Dómur

Mál þetta, sem dómtekið var 8. september sl., er höfðað af lögreglustjóranum á höfuðborgarsvæðinu með ákæru útgefinni 14. júlí 2020 á hendur X, kt. 0000000000, [...]:

,,fyrir eftirtalin brot:

1. Líkamsárás og barnaverndarlagabrot með því að hafa, mánudaginn 29. október 2018, veist með ofbeldi að eiginkonu sinni, A, kt. 0000000000, á heimili þeirra að [...], og slegið hana með flötum lófa á hægri vanga. Framangreinda háttsemi viðhafði ákærði að viðstöddum börnum þeirra, B, kt. 0000000000, og C, kt. 0000000000 og með því beitti ákærði þau ógnunum og sýndi þeim yfirgang og ruddalegt athæfi.

Telst brot þetta varða við 1. mgr. 217. gr. almennra hegningarlaga nr. 19/1940 og 1. og 3. mgr. 99. gr. barnaverndarlaga nr. 80/2002.

2. Fíkniefnalagabrot með því að hafa, á sama tíma og stað og greinir í ákærulið 1, haft í vörslum sínum, í sölu og dreifingarskyni, 38 kannabisplöntur, sem ákærði hafði ræktað um nokkurt skeið fram til þess dags.

Telst brot þetta varða við 2. gr., sbr. 4., 5. og 6. gr., laga um ávana og fíkniefni nr. 65/1974 og 2. gr., sbr. 1. mgr. 14. gr., reglugerðar um ávana og fíkniefni og önnur eftirlitsskyld efni nr. 233/2001 með síðari breytingum.

Þess er krafist að ákærði verði dæmdur til refsingar og til greiðslu alls sakarkostnaðar. Krafist er upptöku á 38 kannabisplöntum sem hald var lagt á samkvæmt heimild í 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 með síðari breytingum. Þá er krafist upptöku á þremur gróðurhúsatjöldum, fjórum tímarofum, fimm gróðurhúsalömpum, tveimur viftum, þremur loftsíum, þremur loftblásurum og sex spennubreytum sem lögregla lagði hald á samkvæmt heimild í 7. mgr. 5. gr. sömu laga.“

Ákærði krefst vægustu refsingar sem lög leyfa.

Farið var með málið samkvæmt 164. gr. laga nr. 88/2008 um meðferð sakamála. Ákærði hefur játað sakargiftir og var málið tekið til dóms án frekari sönnunarfærslu eftir að sækjanda og ákærða var gefinn kostur á að tjá sig um lagaatriði og ákvörðun viðurlaga.

Sannað er með skýlausri játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru fyrir utan það að brot hans á barnaverndarlögum nr. 80/2002 telst varða við 3. mgr. 99. gr. laganna en ekki jafnframt við 1. mgr. 99. gr. laganna.

Ákærði hefur ekki áður sætt refsingu. Með hliðsjón af því og að ákærði játaði brot sín og með vísan til 77. gr. almennra hegningarlaga nr. 19/1940 þykir refsing hans hæfilega ákveðin fangelsi í þrjá mánuði en fullnustu refsingarinnar skal frestað og hún skal falla niður að liðnum tveimur árum haldi ákærði almennt skilorð 57. gr. laga nr. 19/1940. Ákærði sæti upptöku á 38 kannabisplöntum, þremur gróðurhúsatjöldum, fjórum tímarofum, fimm gróðurhúsalömpum, tveimur viftur, þremur loftsíum, þremur loftblásurum og sex spennubreytum.

Engan sakarkostnað leiddi af rannsókn málsins né rekstri þess hér fyrir dómi.

I-kk-nf T-kk-nf héraðsdómari kveður upp dóm þennan.

Dómsorð:

Ákærði, X, sæti fangelsi í þrjá mánuði. Fullnustu refsingarinnar skal frestað og hún niður falla að liðnum tveimur árum haldi ákærði almennt skilorð 57. gr. laga nr. 19/1940.

Ákærði sæti upptöku á 38 kannabisplöntum, þremur gróðurhúsatjöldum, fjórum tímarofum, fimm gróðurhúsalömpum, tveimur viftum, þremur loftsíum, þremur loftblásurum og sex spennubreytum.

I-kk-nf T-kk-nf

Ákærði, X, sæti fangelsi í þrjá mánuði. Fullnustu refsingarinnar skal frestað og hún niður falla að liðnum tveimur árum haldi ákærði almennt skilorð 57. gr. laga nr. 19/1940.

Ákærði sæti upptöku á 38 kannabisplöntum, þremur gróðurhúsatjöldum, fjórum tímarofum, fimm gróðurhúsalömpum, tveimur viftum, þremur loftsíum, þremur loftblásurum og sex spennubreytum.

I-kk-nf T-kk-nf